EL

ΠΑΡΑΡΤΗΜΑ II

«ΠΑΡΑΡΤΗΜΑ II

**ΟΔΗΓΙΕΣ ΓΙΑ ΤΗΝ ΥΠΟΒΟΛΗ ΑΝΑΦΟΡΩΝ ΣΧΕΤΙΚΑ ΜΕ ΤΑ ΙΔΙΑ ΚΕΦΑΛΑΙΑ ΚΑΙ ΤΙΣ ΑΠΑΙΤΗΣΕΙΣ ΙΔΙΩΝ ΚΕΦΑΛΑΙΩΝ**

## **ΜΕΡΟΣ II: ΟΔΗΓΙΕΣ ΣΧΕΤΙΚΑ ΜΕ ΤΑ ΥΠΟΔΕΙΓΜΑΤΑ**

(…)

3.5. C 10.01 και C 10.02 – Ανοίγματα σε μετοχές βάσει της προσέγγισης των εσωτερικών διαβαθμίσεων (CR EQU IRB 1 και CR EQU IRB 2)

3.5.1. Γενικές παρατηρήσεις

92. Το CR EQU IRB αποτελείται από δύο υποδείγματα: Το CR EQU IRB 1 παρουσιάζει τη γενική επισκόπηση των ανοιγμάτων IRB της κατηγορίας ανοιγμάτων “μετοχές” και των διαφόρων μεθόδων υπολογισμού των συνολικών ποσών ανοίγματος σε κίνδυνο. Το CR EQU IRB 2 παρουσιάζει την κατανομή των συνολικών ανοιγμάτων που ταξινομούνται σε βαθμίδες οφειλέτη στο πλαίσιο της προσέγγισης PD/LGD. Ο όρος “CR EQU IRB” αναφέρεται σε αμφότερα τα υποδείγματα “CR EQU IRB 1” και “CR EQU IRB 2”, κατά περίπτωση, στις ακόλουθες οδηγίες.

93. Το υπόδειγμα CR EQU IRB παρέχει πληροφορίες για τον υπολογισμό των σταθμισμένων ως προς τον κίνδυνο ποσών ανοίγματος για τον πιστωτικό κίνδυνο [άρθρο 92 παράγραφος 4 στοιχείο α) του κανονισμού (ΕΕ) αριθ. 575/2013], για τα ανοίγματα που υπόκεινται στο άρθρο 495 παράγραφος 1 στοιχείο β) του κανονισμού (ΕΕ) αριθ. 575/2013, τα οποία αντιμετωπίζονται σύμφωνα με το τρίτο μέρος τίτλος II κεφάλαιο 3 του κανονισμού (ΕΕ) αριθ. 575/2013 για ανοίγματα σε μετοχές που αναφέρονται στο άρθρο 147 παράγραφος 2 στοιχείο ε) του εν λόγω κανονισμού. Τα ανοίγματα σε μετοχές που υπόκεινται στο άρθρο 495 παράγραφος 1 στοιχείο α) και στο άρθρο 495 παράγραφος 2 του κανονισμού (ΕΕ) αριθ. 575/2013 αναφέρονται στο υπόδειγμα CR SA (C 07.00). Τα ανοίγματα σε μετοχές που υπόκεινται στο άρθρο 495α παράγραφος 3 του κανονισμού (ΕΕ) αριθ. 575/2013 αναφέρονται και αυτά στο υπόδειγμα CR SA (C 07.00).

94. Σύμφωνα με το άρθρο 147 παράγραφος 6 του κανονισμού (ΕΕ) αριθ. 575/2013, τα ανοίγματα που αναφέρονται στο άρθρο 133 παράγραφος 1 του κανονισμού (ΕΕ) αριθ. 575/2013 αντιστοιχούν στην κατηγορία ανοιγμάτων “ανοίγματα σε μετοχές”, εκτός εάν αντιστοιχούν στην κατηγορία ανοιγμάτων “ανοίγματα υπό τη μορφή μεριδίων ή μετοχών σε ΟΣΕ”.

95. [Διαγράφηκε]

96. Σύμφωνα με το άρθρο 495 παράγραφος 1 στοιχείο β) του κανονισμού (ΕΕ) αριθ. 575/2013, τα ιδρύματα υποβάλλουν το υπόδειγμα CR EQU IRB, όταν εφαρμόζουν μία από τις ακόλουθες τρεις προσεγγίσεις:

- την προσέγγιση απλής στάθμισης κινδύνου·

- την προσέγγιση PD/LGD·

- την προσέγγιση εσωτερικών υποδειγμάτων.

Σύμφωνα με το άρθρο 495 παράγραφος 1 στοιχείο β) του κανονισμού (ΕΕ) αριθ. 575/2013, τα ιδρύματα δύναται να χρησιμοποιούν διαφορετικές προσεγγίσεις (προσέγγιση απλής στάθμισης κινδύνου, προσέγγιση PD/LGD ή προσέγγιση εσωτερικών υποδειγμάτων) στα διάφορα χαρτοφυλάκια, όταν χρησιμοποιούν αυτές τις διαφορετικές προσεγγίσεις εσωτερικά.

Επίσης, τα ιδρύματα που εφαρμόζουν την προσέγγιση IRB αναφέρουν στο υπόδειγμα CR EQU IRB και τα ποσά των σταθμισμένων ως προς τον κίνδυνο ανοιγμάτων για τα ανοίγματα σε μετοχές, που αντιμετωπίζονται συνήθως με σταθερό συντελεστή στάθμισης κινδύνου [χωρίς, ωστόσο, να αντιμετωπίζονται ρητώς σύμφωνα με την προσέγγιση της απλής στάθμισης κινδύνου ή την (προσωρινή ή μόνιμη) μερική χρήση της τυποποιημένης προσέγγισης πιστωτικού κινδύνου], π.χ. ανοίγματα σε μετοχές στα οποία εφαρμόζεται συνήθως συντελεστής στάθμισης κινδύνου 250 %, σύμφωνα με το άρθρο 48 παράγραφος 4 του κανονισμού (ΕΕ) αριθ. 575/2013, και, αντιστοίχως, συντελεστής στάθμισης κινδύνου 370 %, σύμφωνα με το άρθρο 471 παράγραφος 2 του κανονισμού.

97. [Διαγράφηκε]

97α. Οι ακόλουθες οδηγίες αναφέρονται στην έκδοση του κανονισμού (ΕΕ) αριθ. 575/2013 που ίσχυε στις 8 Ιουλίου 2024.

3.5.2. Οδηγίες για συγκεκριμένες θέσεις (ισχύουν για αμφότερα τα υποδείγματα CR EQU IRB 1 και CR EQU IRB 2)

|  |  |
| --- | --- |
| **Στήλες** | |
| 0005 | ΒΑΘΜΙΔΑ ΟΦΕΙΛΕΤΗ (ΑΝΑΓΝΩΡΙΣΤΙΚΟΣ ΚΩΔΙΚΟΣ ΓΡΑΜΜΗΣ)  Η βαθμίδα οφειλέτη είναι αναγνωριστικός κωδικός γραμμής και είναι μοναδικός για κάθε γραμμή στο υπόδειγμα. Τηρείται η σειρά αρίθμησης 1, 2, 3 κ.λπ. |
| 0010 | ΚΛΙΜΑΚΑ ΕΣΩΤΕΡΙΚΩΝ ΔΙΑΒΑΘΜΙΣΕΩΝ  ΠΙΘΑΝΟΤΗΤΑ ΑΘΕΤΗΣΗΣ ΠΟΥ ΣΧΕΤΙΖΕΤΑΙ ΜΕ ΤΗ ΒΑΘΜΙΔΑ ΟΦΕΙΛΕΤΗ (%)  Τα ιδρύματα που εφαρμόζουν την προσέγγιση PD/LGD αναφέρουν στη στήλη 0010 την PD, που υπολογίζεται σύμφωνα με το άρθρο 165 παράγραφος 1 του κανονισμού (ΕΕ) αριθ. 575/2013.  Η PD που σχετίζεται με την αναφερόμενη βαθμίδα ή ομάδα οφειλέτη πρέπει να είναι σύμφωνη με τις ελάχιστες απαιτήσεις που προβλέπονται στο τρίτο μέρος τίτλος II κεφάλαιο 3 τμήμα 6 του κανονισμού (ΕΕ) αριθ. 575/2013. Για κάθε επιμέρους βαθμίδα ή ομάδα, αναφέρεται η PD που σχετίζεται με τη συγκεκριμένη βαθμίδα ή ομάδα οφειλέτη. Όλες οι αναφερόμενες παράμετροι κινδύνου προκύπτουν από τις παραμέτρους κινδύνου που χρησιμοποιούνται στην κλίμακα εσωτερικών διαβαθμίσεων που έχει εγκριθεί από την αντίστοιχη αρμόδια αρχή.  Για τα αριθμητικά στοιχεία που αντιστοιχούν σε άθροισμα βαθμίδων ή ομάδων οφειλέτη (π.χ. “σύνολο ανοιγμάτων”), παρέχεται το μέσο σταθμισμένο ως προς το άνοιγμα ύψος των πιθανοτήτων αθέτησης που σχετίζονται με τις βαθμίδες ή ομάδες οφειλέτη που περιλαμβάνονται στο άθροισμα. Για τον υπολογισμό του μέσου σταθμισμένου ως προς το άνοιγμα ύψους της πιθανότητας αθέτησης λαμβάνονται υπόψη όλα τα ανοίγματα, συμπεριλαμβανομένων των ανοιγμάτων σε αθέτηση. Για τον υπολογισμό του μέσου σταθμισμένου ως προς το άνοιγμα ύψους της πιθανότητας αθέτησης, χρησιμοποιείται για τη στάθμιση η αξία ανοίγματος λαμβανομένης υπόψη της μη χρηματοδοτούμενης πιστωτικής προστασίας (στήλη 0060). |
| 0020 | ΑΡΧΙΚΟ ΑΝΟΙΓΜΑ ΠΡΙΝ ΑΠΟ ΤΟΥΣ ΣΥΝΤΕΛΕΣΤΕΣ ΜΕΤΑΤΡΟΠΗΣ  Τα ιδρύματα αναφέρουν στη στήλη 0020 την αξία του αρχικού ανοίγματος (πριν από τους συντελεστές μετατροπής). Σύμφωνα με το άρθρο 167 του κανονισμού (ΕΕ) αριθ. 575/2013, η αξία ανοίγματος των ανοιγμάτων σε μετοχές είναι η λογιστική αξία που απομένει μετά την εφαρμογή ειδικών προσαρμογών πιστωτικού κινδύνου. Η αξία ανοίγματος των εκτός ισολογισμού ανοιγμάτων σε μετοχές είναι η ονομαστική τους αξία κατόπιν ειδικών προσαρμογών πιστωτικού κινδύνου.  Τα ιδρύματα περιλαμβάνουν επίσης στη στήλη 0020 τα εκτός ισολογισμού στοιχεία που αναφέρονται στο παράρτημα I του κανονισμού (ΕΕ) αριθ. 575/2013 και έχουν ταξινομηθεί στην κατηγορία ανοιγμάτων σε μετοχές (π.χ. “μη καταβληθέν τμήμα μερικώς εξοφλημένων μετοχών”).  Τα ιδρύματα που εφαρμόζουν την προσέγγιση της απλής στάθμισης κινδύνου ή την προσέγγιση PD/LGD [όπως προβλέπεται στο άρθρο 165 παράγραφος 1 του κανονισμού (ΕΕ) αριθ. 575/2013] λαμβάνουν επίσης υπόψη τον συμψηφισμό που προβλέπεται στο άρθρο 155 παράγραφος 2 δεύτερο εδάφιο του κανονισμού (ΕΕ) αριθ. 575/2013. |
| 0030-0040 | ΤΕΧΝΙΚΕΣ ΜΕΙΩΣΗΣ ΤΟΥ ΠΙΣΤΩΤΙΚΟΥ ΚΙΝΔΥΝΟΥ (CRM) ΜΕ ΑΠΟΤΕΛΕΣΜΑΤΑ ΥΠΟΚΑΤΑΣΤΑΣΗΣ ΣΤΟ ΑΝΟΙΓΜΑ  ΜΗ ΧΡΗΜΑΤΟΔΟΤΟΥΜΕΝΗ ΠΙΣΤΩΤΙΚΗ ΠΡΟΣΤΑΣΙΑ  ΕΓΓΥΗΣΕΙΣ  ΠΙΣΤΩΤΙΚΑ ΠΑΡΑΓΩΓΑ  Ανεξαρτήτως της προσέγγισης που χρησιμοποιείται για τον υπολογισμό των σταθμισμένων ως προς τον κίνδυνο ποσών ανοιγμάτων για ανοίγματα σε μετοχές, τα ιδρύματα δύνανται να αναγνωρίζουν τη μη χρηματοδοτούμενη πιστωτική προστασία που λαμβάνεται για ανοίγματα σε μετοχές [άρθρο 155 παράγραφοι 2, 3 και 4 του κανονισμού (ΕΕ) αριθ. 575/2013]. Τα ιδρύματα που εφαρμόζουν την προσέγγιση της απλής στάθμισης κινδύνου ή την προσέγγιση PD/LGD αναφέρουν στις στήλες 0030 και 0040 το ποσό της μη χρηματοδοτούμενης πιστωτικής προστασίας υπό μορφή εγγυήσεων (στήλη 0030) ή πιστωτικών παραγώγων (στήλη 0040) που αναγνωρίζεται σύμφωνα με τις μεθόδους του τρίτου μέρους τίτλος II κεφάλαιο 4 του κανονισμού (ΕΕ) αριθ. 575/2013. |
| 0050 | ΤΕΧΝΙΚΕΣ ΜΕΙΩΣΗΣ ΤΟΥ ΠΙΣΤΩΤΙΚΟΥ ΚΙΝΔΥΝΟΥ (CRM) ΜΕ ΑΠΟΤΕΛΕΣΜΑΤΑ ΥΠΟΚΑΤΑΣΤΑΣΗΣ ΣΤΟ ΑΝΟΙΓΜΑ  ΥΠΟΚΑΤΑΣΤΑΣΗ ΤΟΥ ΑΝΟΙΓΜΑΤΟΣ ΛΟΓΩ ΤΗΣ ΜΕΙΩΣΗΣ ΤΟΥ ΠΙΣΤΩΤΙΚΟΥ ΚΙΝΔΥΝΟΥ  (-) ΣΥΝΟΛΙΚΕΣ ΕΚΡΟΕΣ  Τα ιδρύματα αναφέρουν στη στήλη 0050 το μέρος του αρχικού ανοίγματος πριν από τους συντελεστές μετατροπής που καλύπτεται από μη χρηματοδοτούμενη πιστωτική προστασία, η οποία αναγνωρίζεται σύμφωνα με τις μεθόδους του τρίτου μέρους τίτλος II κεφάλαιο 4 του κανονισμού (ΕΕ) αριθ. 575/2013. |
| 0060 | ΑΞΙΑ ΑΝΟΙΓΜΑΤΟΣ  Τα ιδρύματα που εφαρμόζουν την προσέγγιση της απλής στάθμισης κινδύνου ή την προσέγγιση PD/LGD αναφέρουν στη στήλη 0060 την αξία ανοίγματος, λαμβάνοντας υπόψη τα αποτελέσματα υποκατάστασης που προκύπτουν από τη μη χρηματοδοτούμενη πιστωτική προστασία [άρθρο 155 παράγραφοι 2 και 3 και άρθρο 167 του κανονισμού (ΕΕ) αριθ. 575/2013].  Στην περίπτωση ανοιγμάτων σε μετοχές εκτός ισολογισμού, η αξία ανοίγματος είναι η ονομαστική αξία κατόπιν ειδικών προσαρμογών πιστωτικού κινδύνου [άρθρο 167 του κανονισμού (ΕΕ) αριθ. 575/2013]. |
| 0061 | ΕΚ ΤΩΝ ΟΠΟΙΩΝ: ΣΤΟΙΧΕΙΑ ΕΚΤΟΣ ΙΣΟΛΟΓΙΣΜΟΥ  Βλέπε οδηγίες για το υπόδειγμα CR-SA |
| 0070 | ΜΕΣΟ ΣΤΑΘΜΙΣΜΕΝΟ ΩΣ ΠΡΟΣ ΤΟ ΑΝΟΙΓΜΑ ΥΨΟΣ ΤΗΣ LGD (%)  Τα ιδρύματα που εφαρμόζουν την προσέγγιση PD/LGD αναφέρουν το σταθμισμένο ως προς το άνοιγμα μέσο ύψος των τιμών ζημίας λόγω αθέτησης που σχετίζονται με τις βαθμίδες ή ομάδες οφειλέτη που περιλαμβάνονται στο άθροισμα  Η αξία ανοίγματος, λαμβανομένης υπόψη της μη χρηματοδοτούμενης πιστωτικής προστασίας (στήλη 0060), χρησιμοποιείται για τον υπολογισμό του μέσου σταθμισμένου ως προς το άνοιγμα ύψους της ζημίας λόγω αθέτησης.  Τα ιδρύματα λαμβάνουν υπόψη το άρθρο 165 παράγραφος 2 του κανονισμού (ΕΕ) αριθ. 575/2013. |
| 0080 | ΠΟΣΟ ΑΝΟΙΓΜΑΤΟΣ ΣΤΑΘΜΙΣΜΕΝΟ ΩΣ ΠΡΟΣ ΤΟΝ ΚΙΝΔΥΝΟ  Τα ιδρύματα αναφέρουν τα ποσά των σταθμισμένων ως προς τον κίνδυνο ανοιγμάτων για τα ανοίγματα σε μετοχές, υπολογιζόμενα σύμφωνα με το άρθρο 155 του κανονισμού (ΕΕ) αριθ. 575/2013.  Στην περίπτωση που τα ιδρύματα που εφαρμόζουν την προσέγγιση PD/LGD δεν διαθέτουν επαρκείς πληροφορίες για να χρησιμοποιήσουν τον ορισμό της αθέτησης υποχρέωσης που ορίζεται στο άρθρο 178 του κανονισμού (ΕΕ) αριθ. 575/2013, στους συντελεστές στάθμισης κινδύνου εφαρμόζεται συντελεστής προσαύξησης 1,5 κατά τον υπολογισμό των σταθμισμένων ως προς τον κίνδυνο ποσών ανοιγμάτων [άρθρο 155 παράγραφος 3 του κανονισμού (ΕΕ) αριθ. 575/2013].  Όσον αφορά την παράμετρο εισροής Μ (ληκτότητα) στη συνάρτηση του συντελεστή στάθμισης κινδύνου, η ληκτότητα που αποδίδεται στα ανοίγματα σε μετοχές ισούται με 5 έτη [άρθρο 165 παράγραφος 3 του κανονισμού (ΕΕ) αριθ. 575/2013]. |
| 0090 | ΥΠΟΜΝΗΜΑΤΙΚΟ ΣΤΟΙΧΕΙΟ: ΠΟΣΟ ΑΝΑΜΕΝΟΜΕΝΗΣ ΖΗΜΙΑΣ  Τα ιδρύματα αναφέρουν στη στήλη 0090 το ποσό της αναμενόμενης ζημίας για ανοίγματα σε μετοχές, το οποίο υπολογίζεται σύμφωνα με το άρθρο 158 παράγραφοι 4, 7, 8 και 9 του κανονισμού (ΕΕ) αριθ. 575/2013. |

98. [Διαγράφηκε]

|  |  |
| --- | --- |
| **Γραμμές** | |
| CR EQU IRB 1 – γραμμή 0020, | ΠΡΟΣΕΓΓΙΣΗ PD/LGD: ΣΥΝΟΛΟ  Τα ιδρύματα που εφαρμόζουν την προσέγγιση PD/LGD [άρθρο 155 παράγραφος 3 του κανονισμού (ΕΕ) αριθ. 575/2013] αναφέρουν τις ζητούμενες πληροφορίες στη γραμμή 0020 του υποδείγματος CR EQU IRB 1. |
| CR EQU IRB 1 – γραμμές 0050-0090 | **ΠΡΟΣΕΓΓΙΣΗ ΑΠΛΗΣ ΣΤΑΘΜΙΣΗΣ ΚΙΝΔΥΝΟΥ: ΣΥΝΟΛΟ**  **ΚΑΤΑΝΟΜΗ ΤΩΝ ΣΥΝΟΛΙΚΩΝ ΑΝΟΙΓΜΑΤΩΝ ΒΑΣΕΙ ΤΗΣ ΠΡΟΣΕΓΓΙΣΗΣ ΑΠΛΗΣ ΣΤΑΘΜΙΣΗΣ ΚΙΝΔΥΝΟΥ ΑΝΑ ΣΥΝΤΕΛΕΣΤΗ ΣΤΑΘΜΙΣΗΣ ΚΙΝΔΥΝΟΥ:**  Τα ιδρύματα που εφαρμόζουν την προσέγγιση της απλής στάθμισης κινδύνου [άρθρο 155 παράγραφος 2 του κανονισμού (ΕΕ) αριθ. 575/2013] αναφέρουν τις ζητούμενες πληροφορίες σύμφωνα με τα χαρακτηριστικά των υποκείμενων ανοιγμάτων στις γραμμές 0050 έως 0090. |
| CR EQU IRB 1 – γραμμή 0100 | ΠΡΟΣΕΓΓΙΣΗ ΕΣΩΤΕΡΙΚΩΝ ΥΠΟΔΕΙΓΜΑΤΩΝ  Τα ιδρύματα που εφαρμόζουν την προσέγγιση των εσωτερικών υποδειγμάτων [άρθρο 155 παράγραφος 4 του κανονισμού (ΕΕ) αριθ. 575/2013] αναφέρουν τις ζητούμενες πληροφορίες στη γραμμή 0100. |
| CR EQU IRB 1 – γραμμή 0110 | ΑΝΟΙΓΜΑΤΑ ΣΕ ΜΕΤΟΧΕΣ ΠΟΥ ΥΠΟΚΕΙΝΤΑΙ ΣΕ ΣΥΝΤΕΛΕΣΤΕΣ ΣΤΑΘΜΙΣΗΣ ΚΙΝΔΥΝΟΥ  Τα ιδρύματα που εφαρμόζουν την προσέγγιση IRB αναφέρουν τα σταθμισμένα ως προς τον κίνδυνο ποσά ανοίγματος για τα ανοίγματα σε μετοχές, που αντιμετωπίζονται συνήθως με σταθερό συντελεστή στάθμισης κινδύνου (χωρίς, ωστόσο, να αντιμετωπίζονται ρητώς σύμφωνα με την προσέγγιση της απλής στάθμισης κινδύνου ή την (προσωρινή ή μόνιμη) μερική χρήση της τυποποιημένης προσέγγισης πιστωτικού κινδύνου), συμπεριλαμβανομένων των ακόλουθων ανοιγμάτων:  — του σταθμισμένου ως προς τον κίνδυνο ποσού ανοίγματος των θέσεων σε μετοχές οντοτήτων του χρηματοπιστωτικού τομέα που αντιμετωπίζονται σύμφωνα με το άρθρο 48 παράγραφος 4 του κανονισμού (ΕΕ) αριθ. 575/2013, καθώς και  — των θέσεων σε μετοχές στις οποίες έχει εφαρμοστεί συντελεστής στάθμισης κινδύνου 370 % σύμφωνα με το άρθρο 471 παράγραφος 2 του κανονισμού (ΕΕ) αριθ. 575/2013 και οι οποίες αναφέρονται στη γραμμή 0110. |
| CR EQU IRB 2 | ΚΑΤΑΝΟΜΗ ΣΥΝΟΛΙΚΩΝ ΑΝΟΙΓΜΑΤΩΝ ΒΑΣΕΙ ΤΗΣ ΠΡΟΣΕΓΓΙΣΗΣ PD/LGD ΑΝΑ ΒΑΘΜΙΔΑ ΟΦΕΙΛΕΤΗ:  Τα ιδρύματα που εφαρμόζουν την προσέγγιση PD/LGD [άρθρο 155 παράγραφος 3 του κανονισμού (ΕΕ) αριθ. 575/2013] αναφέρουν τις ζητούμενες πληροφορίες στο υπόδειγμα CR EQU IRB 2.  Τα ιδρύματα που χρησιμοποιούν την προσέγγιση PD/LGD και τα οποία εφαρμόζουν μοναδική κλίμακα διαβάθμισης ή μπορούν να αναφέρουν στοιχεία σύμφωνα με μια εσωτερική κύρια κλίμακα, αναφέρουν στο υπόδειγμα CR EQU IRB 2 τις βαθμίδες ή ομάδες διαβάθμισης που σχετίζονται με αυτή τη μοναδική κλίμακα διαβάθμισης / κύρια κλίμακα. Σε οποιαδήποτε άλλη περίπτωση, οι διάφορες κλίμακες διαβάθμισης συγχωνεύονται και κατατάσσονται βάσει των ακόλουθων κριτηρίων: Οι βαθμίδες ή ομάδες οφειλέτη των διαφόρων κλιμάκων διαβάθμισης ομαδοποιούνται και κατατάσσονται από την κατώτερη PD που αποδίδεται σε κάθε βαθμίδα ή ομάδα οφειλέτη προς την υψηλότερη. |

»